
R E F E R A T

privind desfiinţarea Centrului de Servicii Sociale „Pentru Voi”

 

 
Centrul de Servicii Sociale  „Pentru Voi” este instituţie publică cu personalitate juridică, care funcţionează în subordinea Consiliului Local al Municipiului Timişoara, fiind finanţat de la bugetul local, conform Convenţiei de colaborare încheiată între Consiliul Local al Municipiului Timişoara şi Fundaţia „Pentru Voi”, aprobată prin HCL nr. 207/2005:

 Art. 7 – „Centrul este subordonat Consiliului Local al municipiului Timişoara din punct de vedere al conducerii, finanţării, organizării, funcţionării şi activităţilor sociale prestate.”;

Centrul de servicii sociale „Pentru Voi” a fost înfiinţat în anul 1996 prin Ordinul nr. 174/19.12.1996, emis de către Secretariatul de Stat pentru Hanidcapaţi, sub denumirea de Centrul de recuperare şi integrare socio – profesională a persoanelor adulte cu handicap, ca unitate cu personalitate juridică, subordonată fiind Inspectoratului de Stat Teritorial pentru Handicapaţi Timiş, având codul fiscal 9079599 şi sediul în Timişoara str. Ion Slavici nr. 47 jud. Timiş. Prin Ordinul nr. 14/03.02.2000 al Secretariatului de Stat pentru Persoane cu handicap, centrului de zi i se adaugă şi module externe tip locuinţă protejată. Denumirea centrului a fost schimbată succesiv prin OUG nr. 102 şi Legea nr. 519/2002, astfel în 2004 se numea Centrul de zi „Pentru Voi” cu locuinţe protejate, dată la care trece în subordinea Consiliului Local al Municipiului Timişoara, (HCL nr. 112/2004). HCL nr. 207/2005  aprobă colaboarea dintre Consiliul Local al municipiului Timişoara şi Fundaţia „Pentru Voi” pentru stabilirea condiţiilor şi a modalităţilor de finanţare şi de furnizare a suportului material necesar funcţionării centrului. În acest sens a fost încheiată o Convenţie – Anexă la HCL nr. 207/2005, parte integrantă a hotărârii. Prin HCL nr. 241/2009 se modifică denumirea în Centrul de servicii sociale „Pentru Voi”, cu acelaşi cod fiscal 9079599. Sediul centrului s-a modificat în anul 2012, conform HCL a Municipiului Timişoara cu nr. 233/2012, în str. Anton Bacalbaşa nr. 69-65A jud. Timiş.     
 
Centrul de Servicii Sociale „Pentru Voi” furnizează  servicii sociale  pentru persoane adulte cu dizabilitate intelectuală: 

 
I. Servicii sociale de tip centru de zi:

 
Centrul de zi „Împreună”, care funcţionează din anul 1997, în imobilul situat în Timişoara str. Ion Slavici nr. 47 jud. Timiş,   centru care are în prezent o capacitate de 80 de locuri destinate persoanelor cu handicap accentuat şi grav;  

 
Centrul de zi „Ladislau Tacsi”, care funcţionează din anul 2007, în imobilul situat în Timişoara str. Anton Bacalbaşa nr. 69-65A jud. Timiş,   centru care are în prezent o capacitate de 55 de locuri destinate persoanelor cu handicap grav; 

 
Centrul de zi „Orizonturi Noi”, care funcţionează din anul 2012, în imobilul situat în Timişoara str. Anton Bacalbaşa nr. 69-65A jud. Timiş,   centru care are în prezent o capacitate de 35 de locuri destinate persoanelor cu handicap accentuat şi grav. 

 
II. Servicii sociale de tip locuinţă protejată:

 
Locuinţa protejată Dina (cu grad maxim de protecţie), care funcţionează din anul 1999, în imobilul situat în Timişoara str. Intrarea Iulia Simu nr. 6-8 sc. B ap. 4 şi 5 jud. Timiş şi în prezent are o capacitate de 5 locuri; 


Locuinţa protejată Cristian (cu grad maxim de protecţie), care funcţionează din anul 2010, în imobilul situat în Timişoara str. Anton Bacalbaşa nr. 69-65A jud. Timiş   şi în prezent are o capacitate de 5 locuri;

 
Locuinţa protejată Ovidiu (cu grad maxim de protecţie), care funcţionează din anul 2012, în imobilul situat în Timişoara str. Coriolan Brediceanu nr. 5 et. 2 ap. 8 jud. Timiş  şi în prezent are o capacitate de 4 locuri;  

Locuinţa protejată Dora (cu grad moderat de protecţie), care funcţionează din anul 2006, în imobilul situat în Timişoara str. Ion Slavici bl. 18 et. 3 ap. 11 jud. Timiş  şi în prezent are o capacitate de 4 locuri; 

 
Locuinţa protejată Laura (cu grad moderat de protecţie), care funcţionează din anul 2003, în imobilul situat în Timişoara str. Ardealului nr. 2/16 bl. F1 et. 2 ap. 9 jud. Timiş şi în prezent are o capacitate de 3 de locuri. 
 
III. Servicii sociale de tip centru Respiro, care funcţionează din anul 2007, în imobilul situat în Timişoara str. Anton Bacalbaşa nr. 69-65A jud. Timiş  si în prezent are o capacitate de 5 locuri. 

 
IV. Servicii la domiciliu,  care funcţionează din anul 2010, în prezent asigurând servicii pentru 28 de beneficiari.

 
Legislaţia privind acreditarea furnizorilor de servicii sociale, în vigoare până în 2013, a permis acreditarea Centrului pentru serviciile sociale furnizate. .

 
La furnizarea serviciilor sociale Centrul a colaborat cu Fundaţia „Pentru Voi” din Timişoara, conform convenţiei de colaborare aprobată prin HCL nr. 207/2005, care a stabilit modalitatea de colaborare şi aportul fiecărei părţi. 
 
În prezent, odată cu intrarea în vigoare a dispoziţiilor privind acreditarea furnizorilor de servicii sociale şi a serviciilor sociale furnizate de către aceştia, prevăzute de :

 
-Legea nr. 292/2011 privind asigurarea calităţii în domeniul serviciilor sociale, intrată în vigoare la 01.01.2014 
 
-Legea nr. 197/2012 privind asigurarea calitatii in domeniul serviciilor sociale şi 
HG nr. 118/2014 pentru aprobarea Normelor metodologice de aplicare a prevederilor Legii nr. 197/2012,

 
s-au modificat condiţiile în care furnizorii de servicii sociale pot primi acreditarea pentru serviciile furnizate. 
Centrul de Servicii Sociale „Pentru Voi” a solicitat, în baza Legii nr. 197/2012 acreditarea ca furnizor de servicii sociale  de către Ministerul Muncii, Familiei, Protecţiei Sociale şi Persoanelor Vârstnice. Solicitarea a fost respinsă întrucât, în opinia Ministerului, Centrul de servicii sociale „Pentru Voi” nu este prevăzut ca formă de organizare în noua legislaţie care stabileşte modul de constituire a  furnizorilor publici de servicii sociale.

 
Legea nr. 197/2012 privind asigurarea calitatii in domeniul serviciilor sociale şi Legea nr. 292/2011 a asistenţei sociale, precum şi actele normative de punere în aplicare a celor două legi, aşa cum sunt interpretate de minister, fac imposibilă acreditarea ca furnizor de servicii sociale şi, prin urmare, funcţionarea în condiţii de legalitate a Centrului de servicii sociale „Pentru Voi”

 
Fundaţia „Pentru Voi” deţine în proprietate baza materială  (bunuri imobile : clădirile în totalitate, precum şi o parte din terenurile pe care acestea sunt, alte terenuri fiind  atribuite în folosinţă de autoritatea publică locală din proprietatea Municipiului Timişoara, precum şi bunuri mobile), în care funcţionează cele trei centre de zi, precum şi locuinţele protejate pentru persoanele cu dizabilităţile intelectuale. 
 
Fundaţia „Pentru Voi”  este acreditată ca  furnizor de servicii sociale, conform deciziei nr. 1285/23.06.2014 şi a Certificatului de acreditare seria AF nr. 001232/23.06.2014 şi deţine licenţe de funcţionare pentru serviciile sociale furnizate.

 
Precizăm că Centrul de servicii sociale a funcţionat exclusiv în baza colaborării cu Fundaţia „Pentru Voi”, deoarece nu deţine în patrimoniu baza materială care să-i permită acreditarea serviciilor sociale furnizate.
 
Furnizarea serviciilor sociale asigurate de Centru, după desfiinţarea acestuia, va trebui asigurată fără nicio întrerupere, astfel încât este necesară luarea măsurilor pentru atingerea acestui scop obligatoriu.

 
Întrucât prin HCLMT 455/2015, art. 5, s-a dispus încetarea convenţiilor privind susţinerea financiară din bugetul local, în domeniul asistenţei sociale, a unor asociaţii şi fundaţii, începând cu data încheierii convenţiilor de acordare a subvenţiilor în temeiul Legii nr. 34/1998, serviciile sociale vor fi preluate de la Centrul care se va desfiinţa şi vor fi continuate de către Fundaţia „Pentru Voi”, urmând ca finanţarea activităţii acestora să fie suportată, în anul 2016, de către fundaţie din fondurile proprii şi din subvenţiile acordate de la bugetul local..
 
Patrimoniul Centrului de servicii sociale „Pentru Voi” este constituit din bunurile mobile proprii, prevăzute în Anexa nr.1, potrivit ultimei inventarieri şi situaţiei financiare întocmite conform art. 28 alin.(11) din Legea contabilităţii nr. 82/1991, republicată, cu modificările şi completările ulterioare. 
 
Bunurile mobile (mijloace fixe şi obiecte de inventar) din proprietatea Centrului, propunem să fie  preluate în  patrimoniul Municipiului Timişoara şi, apoi,  bunurile necesare furnizării serviciilor sociale (înscrise în anexa 2)  să fie date pentru o perioadă de 5 ani, cu posibilitate de prelungire, prin hotărâre a Consiliului local, în folosinţa gratuită a Fundaţiei „Pentru Voi”, în condiţiile  art.124 din Legea nr.215/2001, republicată în anul 2007.

 Pentru a asigura continuitatea serviciilor sociale furnizate pentru cele 200 persoane adulte cu dizabilitate intelectuală  propunem promovarea unei hotărâri de Consiliu Local prin care să se desfiinţeze Centrul de Servicii Sociale „Pentru Voi”, instituţia publică   cu personalitate juridică şi prin care să fie asumată asigurarea finanţării prin bugetul local şi monitorizării de către autoritatea publică locală a furnizării permanente în continuare  a acestor tipuri de servicii sociale  de către Fundaţia „Pentru Voi”, în condiţiile legii. 
 
În considerarea motivelor mai sus expuse, PROPUNEM adoptarea unei hotărâri a Consiliului local al municipiului Timişoara prin care să se dispună : 


 
1. Desfiinţarea Centrului de servicii sociale „Pentru Voi”, instituţie publică cu personalitate juridică, aflată în subordinea Consiliului Local al municipiului Timişoara, cu sediul administrativ în municipiul Timişoara str. Anton Bacalbaşa nr. 69-65A jud. Timiş, în termen de 60 de zile de la data  punerii în aplicare a convenţiei încheiate cu Fundaţia „Pentru Voi” pentru acordarea, în temeiul Legii nr. 34/1998, a subvenţiilor necesare asigurării serviciilor sociale pe anul 2016, în baza HCL nr. 40/2.02.2016 privind aprobarea listei asociaţiilor şi fundaţiilor care vor beneficia de subvenţii de la bugetul local al municipiului Timişoara pentru acordarea de servicii de asistenţă socială în anul 2016, în baza Legii nr. 34/1998 .
2. Preluarea în patrimoniul Municipiului Timişoara a bunurilor mobile (mijloace fixe şi obiecte de inventar)  din patrimoniul Centrului de servicii sociale „Pentru Voi”, prevăzute în Anexa nr.1 la Hotărâre, conform ultimei inventarieri anuale, prin protocol de predare primire. 
3. Transmiterea pentru o perioadă de 5 ani, cu posibilitate de prelungire, în baza art.124 din Legea nr.215/2001, în folosinţa gratuită a Fundaţiei „Pentru Voi” a bunurilor  mobile (mijloace fixe şi obiecte de inventar, conform Anexei 2) necesare furnizării serviciilor sociale preluate de Fundaţie. În perioada în care bunurile mobile (mijloace fixe şi obiecte de inventar) se află în folosinţa Fundaţiei „Pentru Voi”, aceasta din urmă va suporta toate cheltuielile de întreţinere şi folosinţă ale acestor bunuri.
 
4. Beneficiarii serviciilor sociale furnizate de către  Centrul de servicii sociale „Pentru Voi” - persoane adulte cu dizabilitate intelectuală, se vor prelua, pe baza acordului acestora, de către Fundaţia „Pentru Voi”, furnizor acreditat de servicii sociale, pe durata Convenţiilor pentru acordarea subvenţiilor de la bugetul local în acest scop, respectiv, după încheierea Contractelor de furnizare de servicii sociale, pe durata acestora.
 
5. Arhiva privind evidenţa financiar - contabilă, litigiile şi evidenţa personalului se preiau, pe bază de proces verbal de predare-preluare, de către Municipiul Timişoara - Direcţia de Asistenţă Socială Comunitară Timişoara în termenul prevăzut la art. 7. 

 
6. Litigiul, în care este parte Centrul de Servicii Sociale „Pentru Voi”, menţionat în Anexa nr.3, va fi continuat de către Municipiul Timişoara, care va prelua calitatea procesuală activă a Centrului. 

 7. Predarea –preluarea bunurilor prevăzute în Anexa 2 se face între Municipiul Timişoara şi Fundaţia „Pentru Voi” pe bază de protocol şi a listelor de inventariere care se vor încheia în maxim 60 de zile de la data  punerii în aplicare a convenţiei încheiate cu Fundaţia „Pentru Voi”,  pentru acordarea subvenţiilor necesare asigurării serviciilor sociale pe anul 2016, conform HCL nr. 40/2.02.2016 privind aprobarea listei asociaţiilor şi fundaţiilor care vor beneficia de subvenţii de la bugetul local al municipiului Timişoara pentru acordarea de servicii de asistenţă socială în anul 2016, în baza Legii nr. 34/1998.


 

Viceprimar,
                                                                                           Pentru Secretar,                                                               


              
Traian Stoia

